Ved Storskogvatnet nord i området er det stort omfang av spurvefugler. Orrfugl og storfugl holder til i furuskogene, mens lirype i gode år påtreffes i stort antall i bjørkeskogene. Det er ikke stort omfang av våtmarksfugler, men ender som krikkand, kvinand, siland og havelle finnes, i tillegg til vadere som småspove og rødstilk. Bestanden av smålom er tallrik, og ved de største vannene finnes også storlom. Over tregrensen er det få fugler som hekker, men det finnes snøspurv, steinskvett, heipiplerke og fjellrype.